SZEPTEMBER 30.
Szent Gergely fölszentelt vértanúnak, Örményország püspökének emléke
hajnali szolgálaton
Tropár 4. hang
Erényekben társa, * a püspöki trónon utóda lévén az apostoloknak, * isteni ihletéssel munkálkodván, * a szemlélődésig emelkedtél föl. * Ennek folytán, az igazság igéit hirdetvén, * utolsó csepp véredig küzdöttél a hitért, * Szent Gergely fölszentelt vértanú, * imádd Krisztus Istent, * hogy üdvözítse a mi lelkünket!
Dicsőség… most és… 
Legszeplőtelenebb Szűz, * Krisztus Istenünknek anyja, * tőr járta át a te legszentebb lelkedet, * mikor Fiadat és Istenedet önként megfeszítve láttad. * Ne szünjél, ó Áldott, imádni őt, * hogy ajándékozza nekünk * vétkeink bocsánatát!
Az első zsoltárcsoport után a Szent Kereszt leülői
1. hang
Üdvözítsd, Uram, a te népedet * és áldd meg a te örökségedet, * mert te adsz diadalt az istenfélőknek, *’ és kereszteddel védelmezed a te népedet!
Midőn keresztre feszítettek, Krisztus, * megsemmisült a zsarnokság, * az ellenség hatalma megdőlt, * mert nem angyal és nem ember, * hanem te magad üdvözítettél minket. *’ Urunk, dicsőség néked!
Dicsőség... most és... fájdalmas Istenszülő-ének 1. hang
Te vagy menedékünk Tisztaságos, * közbenjárásod szabadít meg minket a gonosztól, * Fiad keresztjétől nyerünk védelmet mindennel szemben. * Azért téged mindnyájan, mint meg is illet, *’ magasztalunk szeretettel.
A második zsoltárcsoport után a Szent Kereszt leülői 
1. hang. Mintadallam: Habár sírod kövét...
Keresztfád előtt leborulunk, Emberszerető, * mert arra szögeztek, mindnyájunk Élete, téged, * és rajta a Paradicsomot megnyitottad, Üdvözítőnk * a hozzád hittel forduló gonosztevőnek, * és boldogságra méltattad azt, ki így kiáltott: * Emlékezzél meg rólam, Uram! * Vele együtt minket is fogadj el, kik ezt kiáltjuk: * Mindnyájan bűnöket követtünk el, *’ de te irgalmasságodban ne vess meg minket!
Mintadallam: A te sírodat őrző...
Keresztednek fegyvere hajdan * a vallásos Konstantin császár számára * a hit által legyőzhetetlen diadaljelvény lett * az ellenségek elleni harcban. * Az alvilági erők rettegnek tőle, * és ez lett egyúttal a hívők üdvössége, *’ és Pálnak is büszkesége.
Dicsőség... most és... fájdalmas Istenszülő-ének
Miféle újszerű csoda és félelmetes titok ez! * Kiáltá a Bárányka, a szeplőtelen Leányka, * mikor keresztre feszítve látta az Urat. * Hogyan ítélhetik törvényszegő bírák kereszthalálra a Bírót, *’ ki a mindenséget tenyerén tartja?
Kánon
I. óda. 4. hang
A hatalmas vezéreket, * a lélek hármas tehetségét, süllyeszd, kérlek téged, * ki a Szűztől születtél, * a szenvedélymentesség mélységébe, * hogy a test halálakor, győzelmi dobszóval, * diadalmi éneket énekelhessek néked! 
A Szentháromság színe előtt állasz győzelmi koszorúddal, éber pásztor, szent vértanú! Szent könyörgéseiddel altasd el szenvedélyeim sötét rémképeit, és én magasztallak téged, boldog Gergely!
A megközelíthetetlen világító, a nagy főpap, a sokat küzdő pásztor, a küzdők ösztönzője, Örményország dicsősége ma a híveket ünneplésre gyűjtötte össze, őt magasztaljuk összegyülekezve!
A Lélek életadó vizével töltekeztél, a szellemi Éden folyójaként tovafolytál, az Egyház felszínét megöntözted, a bálványimádás tengerét pedig elapasztottad, ó boldog Gergely!
Istenszülő-ének
A szent szüzek a tőled Megtestesültnek keresztjéből erőt merítettek, Tisztaságos. Állhatatosan küzdöttek, nyomdokodban jártak, ó Szűz, és a szüzesség ragyogó szépségével és a vértanúság vérével tündököltek.
III. óda. 4. hang. Mivel a pogányokból...
Az arcodat ért veréssel az oroszlánok fogait összetöröd, véred áradatával a gonosz lélek szennyét elapasztod és a bálványok oszlopait alaposan felforgatod, csodálatra méltó!
Gyémántkemény lelkedet sem a bajok növekedése, sem a súlyos kínzások, sem pedig a legsötétebb börtönben való tartós elzárás nem rendítette meg, magasztalásra méltó vértanú!
Nem engedtél alvást szemeidnek, ó vértanú, amíg csak a gonoszság álmában istentelenül fogva tartottakat a nappal fiaivá nem tetted és ők ezt nem zengték: Szent vagy, Urunk!
Istenszülő-ének
Ripszime vértanúnő, akit magával ragadott a te szépséged, megértette, hogy te vagy az egyetlen Szűzanya, és téged követve Krisztusnak áldozta magát, vértanúi küzdelmekkel fényeskedve.
Katavászia 4. hang
Mivel a pogányokból választott * meddő egyház gyermekeket szült * és a sokgyermekes zsinagóga elsorvad, * a mi csodatevő Istenünknek hangoztassuk: * Szent vagy, Urunk!
Kathizma
3. hang. Minta: Az isteni hit megvallásában...
Lelkiismereted szemét éberségre nevelted, ó dicső vértanú, * neveddel egyezően éberséggel kitűntél, * a bajvívásban Krisztusért a kifeszíttetés kínját szenvedted el, * imádságban számtalanszor virrasztottál, * azért főpapságodért és véred ontásáért kettős jutalmat nyertél, *’ teljesen boldog Gergely!
Dicsőség... most és... fájdalmas Istenszülő-ének
Az Ige tisztaságos Báránykája, * a szeplőtelen Szűzanya meglátta, * hogy a kereszten függ fájdalom nélkül szült sarja, * anyai fájdalmában felzokogott: * Ó jaj, szülöttem, miként szenvedhetsz? *’ Önként szenvedsz, hogy megszabadítsd vele az embert a becstelenségtől.
IV. óda. 4. hang
Az istenség királyi székén dicsőségben ülvén, * mint könnyű felhőn, leszállott az isteni Jézus, * és tisztaságos kezével * megmentette mindazokat, * akik kiáltják néki: * Dicsőség a te hatalmadnak, Krisztus! 
A magas dicsőségben lakozó, magasságbeli Úr a vértanúság csodálatos magasságába emelt téged, dicsőséges, és te a szenvedésben örvendezve követted őt, fölszentelt vértanú, és hangoztattad: Dicsőség a te erődnek!
A gonosz lelket, mely egész Örményországot megrontotta, Isten erejével leterítetted, és világító toronyként tündököltél, ó bölcs, és megvilágosítottad az esztelenség sötétségében lévőket.
Istenes tanításoddal az üdvösségre vezetettek megsokszorozott talentumát vitted a Teremtőnek, Gergely, és tőle örök jutalmat nyertél érette: a Mennyek Országát és a tündöklést.
Istenszülő-ének
Mária, Szűzanya, te legszentebb, te kiválasztott, te ékes! Nagyon szerettek téged Ripszime bajnoktársai, a szüzek, akiket utánad örvendezve vezettek Fiadhoz.
V. óda. 4. hang
Derítsd föl reám, Uram, parancsolataid világosságát, * hogy lelkem, Krisztusom, veled ébredjen, * és magasztaljon téged, * mert te vagy az én Istenem, * s hozzád menekülök, békesség Királya.
Világosan tündöklő kereszt‑jelet láttál, és ez megszüntette a bálványozás éjszakáját, és a híveket a világosság fiaivá tette.
A verem fenekén megmentett téged Isten, mikor esztendőkön keresztül a vadállatokkal együtt voltál, és meg akartad világosítani az Isten‑Ige világosságával az oktalanokat.
Vértanú‑küzdelmet folytattál, győzelmi koszorút nyertél, a szentség kenetével fölkenten fölkented az embereket, és eltávolítottad az eltévelyedés bűzét, ó Gergely!
Istenszülő-ének
A szent nők, akik a belőled föltűnt Ige kenetének illatát megérezték, tisztaságos Szűz, bajnoki küzdelemben jeleskedtek előtte, örvendezéssel.
VI. óda. 4. hang. Jónás próféta a cetben...
Szavad erejére összedőltek a bálványtemplomok, leomlottak a gonosz lelkek tehetetlen szobrai, s a hívek lelke megerősödött Isten szeretetében.
Tiridátészt az Úr által lenyűgözve Istenhez vezetted: előbb vad farkas volt, majd szelíd bárány lett, és Isten könyörületessége nagy bőségéből üdvösségre jutott.
Az eltévelyedetteknek megmutattad az isteni ösvényt tévedésmentes tanításoddal, a Jó Pásztort követő pásztor, Gergely főpap!
Istenszülő-ének
Megismerte Ripszime a tőled megtestesült Megfeszítettet, Istenszülő, vele együtt volt keresztre feszítve, mint bárány a Pásztorral, Isten szeplőtelen áldozata gyanánt.
Katavászia 
Jónás próféta a cetben * a te háromnapi síri nyugalmad előképét jelezte, * s esdekelve kiáltott: * Szabadíts meg engem a romlásból, Jézus, * az égi erők Ura!
Konták 
 2. hang. Minta: A bátor és isteni szózatú...
A hírneves főpásztort, mint az igazság bajnokát, * hívek, ma mindnyájan szent énekekkel örvendezve magasztaljuk: * Gergelyt, a pásztort és tanítót, * az egész világot bevilágító fáklyát. * Mert ő imádkozik Krisztushoz, *’ hogy üdvözítsen minket.
Ikosz 
Magasztaljuk, hívek, szent énekekkel * e nagy bajnokot, * Örményország Istentől kapott megvilágosítóját, * pásztorát és vezetőjét, * és zengjünk szent himnuszt emlékére; * mert ő az esztelen bálványimádás ködét eloszlatta, * vele együtt a démonok erejét megsemmisítette, * a szenvedéseket ezért erős lélekkel és szeretettel elviselte, * s most imádkozik Krisztushoz, hogy üdvözítsen minket.
VII. óda. 4. hang
Ábrahám ivadékai, az ifjak, * hajdan Babilonban * a kemence lángját taposták * és énekszóval zengték: * Atyáinknak Istene, áldott vagy te! 
A sokféle kínvallatást elszenvedted, szent vértanú, s megmenekültél a jövendő ítélet sokféle kínjától, és ezt hangoztatod: Atyáinknak Istene, áldott vagy te!
A Szentháromság hajlékává tökéletesítetted magadat, ó vértanú, s a bálványok templomait lerontottad, a mindent látó Igének pedig templomokat emeltél, hogy népét üdvösségre vezesd.
Főpapként működtél, zsenge áldozatként önmagadat áldoztad föl forró buzgósággal Uralkodódnak, kit ‑ miután áldozatul bemutattál ‑ a lelkek üdvösségére a híveknek kiosztottál.
Istenszülő-ének
Vértanú‑koszorúval ékesített szüzeket vezettek a Szűztől föltündöklött Istenhez, és azok énekszóval zengték: Krisztus, áldott vagy te!
VIII. óda. 4. hang. Mindenség mindenható Megváltója...
Törvényesen küzdöttél és erőddel megaláztad a törvényszegő ellenséget, Szent Gergely főpap, és Istenhez vezetted népedet, mely zengi: Áldjátok és magasztaljátok az Urat! 
Fölszántottad a terméketlen ugart, belevetetted az Élet magvát, learattad a szellemi kalászok százszoros termését, és betakarítottad azt a lelkeket művelő Úrnak.
Beszédeid fénysugaraival megvilágosítottál sok-sok ezer embert, és odavezetted őket az érettünk önként Szenvedetthez, akinek énekeljük: Áldjátok és magasztaljátok az Urat!
Istenszülő-ének
Sem a kínok sokasága meg nem félemlítette, sem a testi gyönyörűség hatalmába nem kerítette Ripszimét, ki a Szűztől született Urat hirdeti, és zengi: Áldjátok és magasztaljátok az Urat!
Katavászia 
Mindenség mindenható Megváltója! * A tűzlángok közé leszállottál, * hogy a vallásos ifjakat harmattal meghintsd, * és megtanítottad az énekre őket: * Áldjátok és magasztaljátok az Urat, minden művei!
IX. óda. 4. hang. Éva az engedetlenség...
Krisztus erejéből megerősödtél, a kínvallatások kínjait elviselted, a démonok bálványoszlopait ledöntötted, a bálványtemplomokat leromboltad, a tudatlanságban lévő népet megvilágosítottad, nagyon tiszteletreméltó, fölszentelt vértanú!
Hajnalhasadásként derült reánk a te emléknapod, kegyelmi ajándékok fénysugarait árasztja, mert te az isteni világosság edényeként tűntél föl, és le nem alkonyodó világossághoz jutottál, bőségesen árasztva az isteni fényt, szentéletű atyánk!
Próféták és vértanúk társa, apostolok követője, főpapok, szentéletűek, angyalok és arkangyalok barátja gyanánt mutatkoztál, atyánk! Velük együtt esedezzél hív magasztalóidért, Emberszerető!
Jelesen viselkedtek a szentéletű nők, hogy helyrehozzák Éva bukását. Elviselték a szenvedélyek viharát, nagy dolgokról lemondtak a magasságbeli ékes Vőlegényért. Méltán boldogoknak hirdetjük őket.
Istenszülő-ének
A tőled feltündöklött Úr arcának világossága fényáradatba vonta Ripszimét. Ellenállhatatlan vágy fogta el utána, s az ő szenvedését és halálát saját testében végigszenvedte.
Katavászia 
Éva az engedetlenség bajával * az átkot zúdította ránk. * Te pedig, Istenszülő Szűz, * méhed hajtásával az áldás virágát hoztad a világra. * Azért mindnyájan magasztalunk téged.
Fényének 
Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
A fölszentelt vértanúé
Megdöbbentek a hitetlenek, mikor látták a csodálatos látványt: akit a vadállatok vermének mélyén már halottnak véltek, azt élve hozták elő. Leborulva zengték: Gergelynek Istene hatalmas, ő az, aki őt világító fáklyává tette! 
Az Istenszülőé
Akit a kerubok a vállukon hordoznak, önként megtestesülve a te karodban pihent, ó Szeplőtelen, hogy a kegyelem folytán Isten gyermekeivé tegyen minket, akik hiszünk benne, és téged, üdvösségünk forrását, mindenkor magasztalunk!
Előverses sztihirák
1. hang
Téged, kit keresztre feszítettek, * ki nekünk megszerezted az örök életet, *’ mint Megváltót és Üdvözítőt szüntelenül éneklünk.
A te kereszted, Krisztus, * az angyalokat és embereket egy nyájban egyesítette, * és egyetlen Egyházzá tette. * Az ég és a föld örvendeznek, *’ Urunk, dicsőség néked!
Minden dicséretre méltó vértanúk, * benneteket, sem szorongatás, * sem aggodalom, sem szükség, * sem üldöztetés, sem korbács, * sem nem vadállatok haragja, sem pallos, * sem fenyegető tűz nem szakíthatott el Istentől, * hanem szeretettel ragaszkodtatok hozzá, * mikor ellenségeitek között, testetek haláltusájában * a természet gyöngeségét elrejtettétek, * és még a halált is megvetettétek. * Azért szenvedéseitek méltó jutalmát el is nyertétek, * és a mennyek országának örököseivé lettetek. *’ Imádkozzatok szüntelenül, a mi lelkünkért!
Dicsőség... most és... fájdalmas Istenszülő-ének. Minta: A mennyei rendeknek...
A te kereszted alatt állott, Isten Igéje, * a Bárányka a te szeplőtelen Édesanyád * és siránkozva kiáltott fel: * Hogyan halhatsz meg a kereszten, Fiam? * Ó, jaj nekem, legkedvesebb világosságom! * Hová tűnt most alakod szépsége, *’ minden ember gyönyörűsége?
Tropár 4. hang
Erényekben társa, * a püspöki trónon utóda lévén az apostoloknak, * isteni ihletéssel munkálkodván, * a szemlélődésig emelkedtél föl. * Ennek folytán, az igazság igéit hirdetvén, * utolsó csepp véredig küzdöttél a hitért, * Szent Gergely fölszentelt vértanú, * imádd Krisztus Istent, * hogy üdvözítse a mi lelkünket!
Dicsőség… most és… 
Téged magasztalunk, Istenszülő kiáltván: * Te vagy a hegy, * melyből a pokol kapuit összetörő szikla, * kifejezhetetlen módon elvált.

